Ratkovo

**Ratkovo** je naselje u Srbiji u opštini Odžaci u Zapadnobačkom okrugu. Prema popisu iz 2011. bilo je 3411 stanovnika (prema popisu iz 2002. bilo je 4118 stanovnika).

## Ime

Staro srpsko ime sela je *Parabuć*. Na mađarskom selo se zove *Paripás* (Paripaš) ili *Parabuty*, a na nemačkom *Parabutsch*.

Sadašnje ime selo nosi po narodnom heroju i španskom borcu Ratku Pavloviću Ćićku (1913-1943).

## Historija

Selo se prvi put pominje 1543. godine. U tursko doba su stanovnici bili Srbi. Krajem 17. veka selo je pripalo Habzburškoj monarhiji a 1781. godine počinju da se useljavaju Nemci. 1918. godine selo je pripalo Kraljevini Srba, Hrvata i Slovenaca. Posle Drugog svetskog rata su se Nemci iselili.

## Kultura

Jedno od najvažnijih kulturnih dešavanja svakako je tradicionalna i nadaleko poznata Gitarijada Ratkovo koja se održava od 1974. Pored Gitarijade u ratkovu se održavaju i Letnji festival folklora, Pesničko veče, Vidovdanske svečanosti, Pasuljijada i Moto šou

### Gitarijada Ratkovo
Pojam gitarijada je nastao 70-ih godina 20. veka kao projekat raznih omladinskih udruženja. Trend se proširio po tadašnjoj Jugoslaviji i veliki broj mesta je uskoro imao svoje gitarijade. Uspeh tih manafestacija je varirao u znatnoj meri.

Prva Gitarijada u Ratkovu je organizovana 1974. godine. Zahvaljujući uspešno realizovanoj ideji da se rokenrol uzdigne do tog nivoa da velikom broju ljudi to postaje način života, organizatori su bili u mogućnosti da ponove celu manifestaciju sledeće godine sa još većim uspehom nego prvi put. Kako je sve više ove muzike dopiralo do većeg broja ljudi, tako je i kvalitet muzike postajao bolji, i sve više bendova je dobilo priliku da na svoj način doprinese celom dešavanju.

Gitarijada Ratkovo poprima novi oblik 1978. godine, i dobija takmičarski karakter, ali ona takođe zadržava i svoj stari oblik revijalnog predstavljanja.

U periodu raspada Jugoslavije, Gitarijada se nije održavala, osim par neuspelih pokušaja. Tokom 90-ih godina i početkom 21. veka ona je skoro iščezla iz sećanja ljudi. Novi Veliki prasak se desio 2005. godine kada je sve ponovo oživelo. Ponovo se okupio zavidan broj obožavalaca rokenrola na jednom mestu.

### Kulturno-umetničko društvo Ratkovo
Kulturno-umetničko društvo Ratkovo osnovano je 1. februara prošle godine i trenutno broji oko 60 članova, uzrasta od 6 do 14 godina sa kojima radi profesionalni koreograf Nikola Tomović. On se prvi obratio prisutnima, čestitajući prvi rođendan članstvu i zahvaljujući se svima koji su dali maksimalnu podršku amaterskom radu društva.

Tokom protekle godine Ratkovčani su učestvovali na nekoliko festivala, od kojih je najznačajnije učešće na Zlatnom opanku u Valjevu. Do sada su uspostavili uspešnu saradnju sa društvima iz opštine Odžaci, Rumenke, Pančeva i Novog Sada, a za ostvarivanje svih planiranih aktivnosti u Kulturno-umetničkom društvu Ratkovo zadužen je Upravni odbor od 17 članova.

Počasni predsednik ratkovačkog društva je glumica Mira Banjac.

## Verski objekti

### Srpska Pravoslavna crkva Sv. Srbica
Srpska pravoslavna crkva u Ratkovu, mestu u opštini Odžaci, podignuta je 1775. godine, pod zaštitom je kao spomenik kulture u kategoriji nepokretnih kulturnih dobara od velikog značaja.

Pravoslavna crkva u Ratkovu je posvećena Svetom ratniku Georgiju (Đurđic). Unutrašnjost hrama je izdeljena na tri nejednaka traveja, nadvišena bačvastim svodom ojačanim lucima na konzolama. Nad zapadnim travejem uzdiže se galerija. Duboka oltarska apsida, spolja petostrana, uža je od broda crkve. Bočne fasade ukrašene su dubokim slepim nišama koje prate unutrašnji prostorni raspored. Visoka oltarska pregrada predstavlja jedno od poslednjih slikarskih ostvarenja Jakova Orfelina. Ikonostas sa tidesetosam ikona završen je 1792. godine u maniru uzdržanog baroka.

## Sport u Ratkovu

Najznačajniji sportski klubovi u ratkovu su fudbalski klub Radnički ratkovo i košarkaški klub Radnički Ratkovo. Pored njih tu je i šahovski klub Miloš Rakić, koji i organizuje memorijalni turnir posvećen dugogodišnjem igraču i kapitenu kluba Milošu Raliću.

## Demografija
U naselju Ratkovo je 2002. živelo 3294 punoletna stanovnika, a prosečna starost stanovništva iznosila je 40,5 godina (39,0 kod muškaraca i 41,9 kod žena). U naselju prema popisu iz 2011. ima 1195 domaćinstva, a prosečan broj članova po domaćinstvu je 2,85.

Ovo naselje je velikim delom naseljeno Srbima (prema popisu iz 2002. godine).

## Reference

## Galerija




## Vanjske veze

* Zvanični sajt 
* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)